Război în Ucraina, ziua 766. Atacurile rusești au distrus centralele termice și hidroelectrice din Ucraina
- Antonia Hendrik
- 30 martie 2024, 06:18
Război în Ucraina. Atacurile rusești cu rachete și drone au deteriorat centralele termice și hidroelectrice din Ucraina , a anunțat operatorul de rețea electrică Ukrenergo. Au fost opriri de urgență în regiunea Dnipropetrovsk de sud-est.
Război în Ucraina, ziua 766. Atacurile rusești distrug "infrastructura critică"
Guvernatorul Dnipropetrovskului , Serhii Lysak , a declarat că "infrastructura critică" a fost bombardată. Un bărbat a fost rănit și transportat la spital. S-au auzit explozii în regiunile Ivano-Frankivsk și Hmelnytskyi din Ucraina.
De asemenea, și în orașul Dnipro au fost explozii după ce au fost reperate rachete de croazieră rusești, a informat publicația națională Suspilne. Forțele aeriene ucrainene au avertizat anterior despre o amenințare cu rachete în toată Ucraina.
Război în Ucraina. Sursa foto: Facebook
Preşedintele ucrainean Volodimir Zelenski a confirmat faptul că hidrocentrala Kaniv, de la sud-est de Kiev, şi o alta aflată pe Nistru au fost atacate în noul raid aerian rusesc cu rachete şi drone desfăşurat în cursul nopţii asupra infrastructurii energetice ucrainene. Au provocat întreruperi în furnizarea energiei electrice în trei regiuni ale Ucrainei.
"Centralele hidroelectrice de la Kaniv şi Nistru au fost ţinta deliberată a inamicului. Ţara teroristă doreşte să repete dezastrul de mediu din regiunea Herson. Dar acum nu doar Ucraina, ci şi (Republica) Moldova se află sub ameninţare. Apa nu se va opri la posturile de frontieră, la fel nici războiul rusesc, doar dacă nu-l oprim noi în Ucraina împreună şi la timp", a declarat Zelenski.
Un avion de vânătoare rusesc SU-35 Flanker s-a prăbușit în mare în largul Sevastopolului, Crimeea
Război în Ucraina. Imaginile online au arătat un avion cu reacție în flăcări, în spirală în mare și explodând. Guvernatorul regiunii ocupate ilegal, instalat de Rusia, Mikhail Razvozhayev, a declarat joi că pilotul a fost ejectat și a fost preluat de salvatori, dar nu a oferit detalii cu privire la cauza accidentului.
Război în Ucraina. Sursa foto: Facebook
Autoritățile din Republica Moldova anunță că mai multe explozii puternice au fost auzite în apropierea graniței cu Ucraina. Exploziile s-au produs în regiunea orașului ucrainean Novodnistrovsk. Acest oraș se află la nord de Republica Moldova, în zona de graniță.
Război în Ucraina. Toate aceste localități suntaproape de graniță
Forțele moldovenești de frontieră au precizat că exploziile din Novodnistrovsk s-au auzit până în apropierea localităților Ocnița, Otaci și Soroca.
"Referitor la informația că rachete rusești ar fi survolat spațiul aerian al Republicii Moldova aseară, menționăm că sistemele de supraveghere și monitorizare a spațiului aerian nu au detectat nicio intrare neautorizată, aspect confirmat și de autoritățile ucrainene", au anunțat autoritățile moldovenești într-un comunicat preluat de presa locală și citat de Sky News.
Rusia insistă că Ucraina are legătură cu atacul de la Moscova
Rusia a anunțat că deține dovada care face legătura între naționaliști ucraineni și autorii atentatului terorist soldat cu 143 de morți de la Moscova. Atacul a avut loc în seara zilei de 22 martie la Crocus City Hall din capitala rusă și a fost revendicat de organizația jihadistă Statul Islamic, însă oficialii ruși de rang înalt au acuzat în mod repetat Ucraina și țările din Occident că ar fi instigat atentatul.
"Interogarea teroriștilor deținuți, examinarea unor dispozitive pe care le aveau asupra lor și analiza unor informații cu privire la tranzacții financiare au permis să se obțină probe ale legăturilor lor cu naționaliștii ucraineni", a comunicat Comitetul de Investigații din Rusia, organismul însărcinat cu cele mai importante anchete penale în țară.
Zelenski a vorbit cu președintelui Camerei Reprezentanților SUA despre un nou pachet de ajutor militar
Președintele ucrainean Volodimir Zelenski a pledat cu insistență pe lângă președintele Camerei Reprezentanților, Mike Johnson, în favoarea unei "adoptări rapide" a unui vast program de ajutor militar vital pentru țara sa, pe fondul intensificării atacurilor rusești. Acest program de 60 de miliarde de dolari este blocat în Congres de anul trecut.
"L-am informat pe președintele Camerei Johnson despre situația de pe câmpul de luptă, în special despre creșterea dramatică a terorii aeriene rusești. În această situație, adoptarea rapidă a ajutorului american pentru Ucraina de către Congres este vitală", a subliniat Zelenski, potrivit theguardian.